**16 ЯНУАРИ 2025 г.**

**Наказателно дело от общ характер №627/2024 година – 9:30 часа**

**при закрити врати**

На 16.01.2025 година, състав на Плевенски окръжен съд разгледа наказателно дело №627/2024 година, образувано на основание обвинителен акт на Окръжна прокуратура Плевен, срещу **Ж.М.Л.**, родена 2008 година (непълнолетна) от село Г.Д., обвинена в това, че

направила опит да убие майка си, чрез намушкване с нож в областта на гърдите. Случката е от 16 април 2024 година, когато между двете избухва семеен скандал в дома им.

В съдебното заседание не е даден ход на делото, тъй като председателят на съдебния състав отсъства, поради здравословни причини.

Делото е отложено и следващото съдебно заседание е насрочено за 11.03.2025 година от 10:00 часа.

**Наказателно дело от общ характер №492/2022 година – 9:30 часа**

На 16.01.2025 година, състав на Плевенски окръжен съд разгледа наказателно дело №492/2022 година, образувано на основание обвинителен акт на Окръжна прокуратура Плевен, срещу петима обвиняеми от село Върбица и от село Бръшляница, многократно осъждани за престъпления от общ характер.

Обвиненията им са за извършване на грабежи в различни села в област Плевен, като влизали в домовете на възрастни хора. Те предварително проучвали и наблюдавали жилището, което са набелязали, както и навиците на живеещите в него хора. При извършване на грабежите носели маски на лицата и употребявали сила и сплашване. Отнетите чужди движими вещи от извършените престъпления са на стойност близо 14 000 лева.

Съдът е разгледал молба на един от подсъдимите, който е поискал промяна на мярката за неотклонение в по-лека. Съдебният състав е преценил, че няма основания за промяна и е потвърдил мярката „Задържане под стража“. Съдебното следствие продължава в следващото съдебно заседание, което е насрочено за 12.02.2025 година от 10:00 часа.

**Наказателно дело от общ характер №817/2024 година – 10:00 часа**

На 16.01.2025 година, състав на Плевенски окръжен съд разгледа наказателно дело №817/2024 година, образувано на основание обвинителен акт срещу **Б.П.А.** роден 1978 година, от град Кнежа, обвинен в това, че

В началото на 2024 година, намерил в град Кнежа чужди движими вещи на обща стойност от над 700 лева и в продължение на една седмица не съобщил на органите на реда за това и се опитал да изтегли пари от чужда дебитна карта.

На 17.02.2024 година, свидетелят Г.Д. изгубил коженото си портмоне, съдържащо 600 лева в брой, банкова карта и документи за самоличност. Същите били намерени от подсъдимия, който ги задържал и се опитал да изтегли от различни банкомати парични средства. Тези опити останали неуспешни, поради това, че не разполагал с ПИН-кода към картата. На 19-ти февруари, собственикът подал сигнал до полицията и на 24-ти февруари извършителят бил задържан.

Подсъдимото лице е с чисто съдебно минало, но с лоши характеристични данни. Същият е с мярка за неотклонение „Подписка“.

В заседанието подсъдимият е поискал съдът да одобри споразумението, което е постигнал с прокуратурата и съдебния състав е уважил искането му. Според одобреното споразумение, подсъдимият се признава за виновен в извършване на престъплението, за което му е повдигнато обвинение и се е съгласил да му бъде наложено наказание от девет месеца лишаване от свобода – условно, с тригодишен изпитателен срок и глоба в размер на 100 лева. Имуществените вреди причинени от престъплението са изцяло възстановени. Съдебният акт влиза в сила незабавно и не може да се обжалва.

**Наказателно дело от общ характер №320/2023 година – 10:30 часа**

На 16.01.2025 година, състав на Плевенски окръжен съд разгледа наказателно дело №320/2023 година, образувано срещу четирима обвиняеми с инициали **Д.Д.А., А.Х.М., Н.Л.С.** и **М.И.Я**.

Четиримата са с повдигнати обвинения за това, че са участвали в организирана престъпна група, с цел извършване на престъпления в страната, като групата е въоръжена и е създадена с користна цел - получаване на доходи от престъпна дейност и извършване на престъпления по чл.198 и чл.199 от НК (грабежи).

В заседанието са разпитани шестимата явили се свидетели. Съдебното следствие продължава на 10.03.2025 година от 10:30 часа, с още разпити.

**Връзки с обществеността 16 януари 2024 г.**

**e-mail:** **os\_press@abv.bg**